Med beslutningen om at lukke DR Underholdningsorkestret regner DR med at spare 30 millioner kroner om året. Men der kommer til at gå lidt tid, inden beslutningen kan ses på kontoen. Det skriver metroxpress.

Inden da skal DR nemlig betale løn, feriepenge, pension og andre fratrædelsesordninger til de mange ansatte i og omkring orkestret, og da en del af musikerne er tjenestemandsansatte, og derfor har op til tre års opsigelse, løber det hurtigt op.

Folketingets Kulturudvalg har efter ønske fra Anders Samuelsen (LA) udbedt sig svar i sagen. Og DR har oplyst følgende:

»Lukningen af DR Underholdningsorkestret vurderes at medføre en samlet engangsudgift på cirka 50 millioner kroner«.

Da orkestret også har indgået aftaler med en række gæstemusikere til næste år, er DR nu ved at forhandle med dem, hvad aflysningerne skal koste. Ifølge DR kommer det til at koste »under fem millioner kroner,« der således kommer oven i de 50 millioner kroner.

Hos Socialdemokraterne mener kultur- og medieordfører Troels Ravn (S), at det er op til DR at spare på den bedst mulige måde.

»Vi skal ikke sidde på nakken af DR hele tiden for at kigge dem over skulderen,« siger han til avisen.

Metroxpress har været i kontakt med DR for at høre, hvad lukningsomkostningerne betyder for DRs regnskab i 2014.

På grund af efterårsferien har DR ikke kunnet besvare avisens spørgsmål.

BNB